Der er fundet coliforme bakterier i ledningsnettet hos fire af de vandværker, som i sidste uge kom under mistanke. Derfor skal vandet stadig koges, hvis din vandforsyning er fra Grindsted Vandværk i Espelunden, Gl. Sulsted Vandværk, Sulsted Stationsby Vandværk (herunder Ajstrup) og Vestbjerg Vandværk. Det skriver Aalborg Kommune mandag i en pressemeddelelse. Risiko for sygdomsfremkaldende bakterier De analyser, der er kommet svar på i løbet af weekenden, viser, at der er coliforme bakterier i ledningsnettet ved de fire vandværker. Vodskov Vandværk er ikke omfattet af kogeanbefalingen. Det var i sidste uge, at den første vandprøve viste, at der var coliforme bakterier i drikkevandet fra Hammer Bakker Forsyningsselskab, og der kom en kogeanbefaling fra Styrelsen for Patientsikkerhed. Når der findes coliforme bakterier i drikkevandet, er der en risiko for, at vandet indeholder sygdomsfremkaldende bakterier.

Referat:
Vandet skal fortsat koges hos flere nordjyske vandværker.